2020. gada Noteikumi Nr.

Rīgā (prot. Nr.   .§)

**Noteikumi par garantēto minimālo ienākumu līmeni un pabalstu garantētā minimālā ienākumu līmeņa nodrošināšanai**

Izdoti saskaņā ar [Sociālo pakalpojumu
un sociālās palīdzības likuma](https://likumi.lv/ta/id/68488-socialo-pakalpojumu-un-socialas-palidzibas-likums)
[36.panta](https://likumi.lv/ta/id/68488-socialo-pakalpojumu-un-socialas-palidzibas-likums#p36) pirmo un otro daļu

**I. Vispārīgie jautājumi**

1. Noteikumi nosaka garantēto minimālo ienākumu līmeni un kārtību, kādā aprēķināms, piešķirams un izmaksā­jams pabalsts garantētā minimālā ienākumu līmeņa nodrošināšanai (turpmāk – pabalsts).

2. Garantētais minimālais ienākumu līmenis personai ir 64,00 *euro* mēnesī.

3. Pašvaldība ir tiesīga noteikt citu garantēto minimālo ienākumu līmeni, kas nav zemāks par šo noteikumu [2.punktā](https://likumi.lv/ta/id/253731#p2) minēto ienākumu līmeni un nepārsniedz ienākumu līmeni, kas normatīvajos aktos par ģimenes vai atsevišķi dzīvojošas personas (turpmāk – ģimene (persona)) atzīšanu par trūcīgu noteikts, lai ģimeni (personu) atzītu par trūcīgu, tai skaitā atšķirīgu līmeni dažādām sociālajām grupām.

**II. Pabalsta aprēķināšana, piešķiršana un izmaksa**

4. Pabalstu aprēķina un piešķir ģimenei (personai) vienlaikus ar materiālās situācijas izvērtēšanu, kas tiek veikta atbilstoši normatīvajiem aktiem par ģimenes (personas) atzīšanu par trūcīgu.

5. Pabalsta apmēru aprēķina kā starpību starp šo noteikumu 2. vai 3.punktā noteikto garantēto minimālo ienākumu līmeni katram ģimenes loceklim un ģimenes (personas) kopējiem ienākumiem, izmantojot šādu formulu:

P = GMI x n – I, kur

P – pabalsta summa;

GMI – Ministru kabineta vai pašvaldības noteiktais garantētais minimālais ienākumu līmenis;

n – ģimenes locekļu skaits;

I – ģimenes (personas) vidējie mēneša ienākumi, kas novērtēti atbilstoši normatīvajiem aktiem par ģimenes (personas) atzīšanu par trūcīgu.

6. Ja pašvaldība dažādām sociālām grupām noteikusi atšķirīgu garantēto minimālo ienākumu līmeni, pabalsta apmēru aprēķina, izmantojot šādu formulu:

P = (GMI x n + GMI1 x n + GMI2 x n) – I, kur

P – pabalsta summa;

GMI – Ministru kabineta noteiktais garantētais minimālais ienākumu līmenis;

GMI1 – pašvaldības noteiktais garantētais minimālais ienākumu līmenis bērniem vai citām sociālām grupām;

GMI2 – pašvaldības noteiktais garantētais minimālais ienākumu līmenis pensionāriem un invalīdiem vai citām sociālām grupām;

n – ģimenes locekļu skaits, kas pieder pie sociālās grupas, kam noteikts vienāds GMI līmenis;

I – ģimenes (personas) vidējie mēneša ienākumi, kas novērtēti atbilstoši normatīvajiem aktiem par ģimenes (personas) atzīšanu par trūcīgu.

7. Pabalstu piešķir no tā mēneša, kurā pieņemts lēmums par atbilstību trūcīgas ģimenes (personas) statusam.

8. Pabalstu piešķir par laikposmu, kurā ģimenei (personai) noteikts trūcīgas ģimenes (personas) statuss.

9. Ja tiek mainīts garantētais minimālo ienākumu līmenis, personām, kurām pabalsts garantētā minimālā ienākumu līmeņa nodrošināšanai piešķirts līdz jaunā garantētā minimālā ienākumu līmeņa spēkā stāšanās dienai, pabalsta apmērs netiek pārskatīts, ja nav mainījušies citi apstākļi, kas bija par pamatu sociālās palīdzības saņemšanai.

10. Pabalstu izmaksā reizi mēnesī par kārtējo mēnesi pašvaldības noteiktajā termiņā, sākot ar mēnesi, kurā pieņemts lēmums par pabalsta piešķiršanu, ja pabalsta summa vienāda vai lielāka par 5 *euro* mēnesī. Ja pabalsta summa mazāka par 5 *euro*, to izmaksā par visu periodu.

11. Pabalsta izmaksu naudā daļēji vai pilnībā var aizstāt ar preču vai pakalpojumu, kas nodrošina personas vai tās ģimenes locekļu vajadzības pēc ēdiena, apmaksu (ar uzskaiti naudā), ja sociālais darbinieks – sociālā gadījuma vadītājs sniedzis atzinumu, ka ģimene (persona) pabalstu iepriekš nav izmantojusi tam paredzētajiem mērķiem.

**III. Noslēguma jautājumi**

12. Pabalstu, kas ģimenei (personai) piešķirts līdz 2020.gada 31.martam, pašvaldības sociālais dienests turpina izmaksāt atbilstoši normatīvajiem aktiem, kas bija spēkā līdz 2020.gada 31.martam.

13. Atzīt par spēku zaudējušiem šādus Ministru kabineta noteikumus:

13.1. Ministru kabineta 2009.gada 17.jūnija noteikumus Nr.550 „Kārtība, kādā aprēķināms, piešķirams, izmaksājams pabalsts garantētā minimālā ienākumu līmeņa nodrošināšanai un slēdzama vienošanās par līdzdarbību” (Latvijas Vēstnesis, 2009, 97. nr.; 2017, 248.nr.);

13.2. Ministru kabineta 2012.gada 18.decembra noteikumus Nr.913 „Noteikumi par garantēto minimālo ienākumu līmeni” (Latvijas Vēstnesis, 2012, 203. nr.; 2013, 193. nr.; 2017, 248. nr.; 2019, 203.nr.).

14. Noteikumi stājas spēkā 2020.gada 1.aprīlī.

Ministru prezidents A.K.Kariņš

Labklājības ministre R.Petraviča